Document ID: 32014R0901

KOMISIJAS ĪSTENOŠANAS REGULA (ES) Nr. 901/2014
(2014. gada 18. jūlijs),
ar kuru īsteno Eiropas Parlamenta un Padomes Regulu (ES) Nr. 168/2013 attiecībā uz administratīvajām prasībām divu riteņu vai trīs riteņu transportlīdzekļu un kvadriciklu apstiprināšanai un tirgus uzraudzībai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 15. janvāra Regulu (ES) Nr. 168/2013 par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (1) un jo īpaši tās 22. panta 7. punktu, 27. panta 4. punktu, 29. panta 4. punktu, 30. panta 2. punktu, 30. panta 3. punktu, 30. panta 6. punktu, 32. panta 1. punktu, 38. panta 2. punktu, 39. panta 3. punktu, 40. panta 4. punktu, 50. panta 2. punktu, 51. panta 3. punktu, 57. panta 8. punktu un 72. pantu,
tā kā
(1)
Lai nodrošinātu skaidrību, paredzamību, lietderību un vienkāršošanu, kā arī lai samazinātu slogu transportlīdzekļu izgatavotājiem, ar šo regulu, balstoties uz esošo praksi, būtu turpmāk jāvienkāršo un jāstandartizē dokumenti, ko izmanto tipa apstiprināšanas procedūrām.
(2)
Kopš izmantotie dokumentu paraugi tika noteikti Eiropas Parlamenta un Padomes Direktīvā 2002/24/EK (2), paredzētajām tipa apstiprināšanas procedūrām, transportlīdzekļos ir ieviestas jaunas tehnoloģijas (piem., elektriski motori vai Eiropas emisiju līmeņu piemērošana). Tādēļ šie dokumentu paraugi būtu jāpielāgo.
(3)
Lai norādītu, kuru procedūru izgatavotājs ir izvēlējies, iesniedzot pieteikumu tipa apstiprinājuma saņemšanai, būtu jāievieš jauns dokumenta „Informācijas mapes lapa” paraugs.
(4)
Lai nodrošinātu to, ka transportlīdzekļi tiek izgatavoti tā, lai tie būtu droši visu saprātīgo laikposmu, būtu jāizveido paraugi izgatavotāja paziņojumiem attiecībā uz funkcionālajam drošumam būtisko sistēmu, detaļu un aprīkojuma noturīgumu un transportlīdzekļa konstrukcijas stiprību saskaņā ar Regulu (ES) Nr. 168/2013.
(5)
Lai neatkarīgiem ekonomikas dalībniekiem nodrošinātu pienācīgu piekļuvi informācijai par transportlīdzekļa remontu, tostarp informācijai par iebūvētajām diagnostikas sistēmām un to mijiedarbību ar citām transportlīdzekļa sistēmām, izgatavotāji dod neierobežotu piekļuvi šai informācijai un iesniedz pierādījums par sistēmu atbilstību attiecīgajai apstiprinātājiestāžu prasībai. Būtu jāizveido atbilstoša izgatavotāja sertifikāta paraugs.
(6)
Būtu jādara pieejami trīs atbilstības sertifikāta paraugi, kas atbilst tipa apstiprināšanas procedūrām pabeigtiem, vairākos posmos pabeigtiem un nepabeigtiem transportlīdzekļiem.
(7)
Lai atvieglotu apakškategoriju (L3e/L4e)-A2 veiktspējas līmeņa pārveidošanu uz (L3e/L4e)-A3 un otrādi, informācijas mapei būtu jāpievieno attiecīgais izgatavotāja paziņojuma paraugs. Turklāt atbilstības sertifikātā jāpievieno informācija un daži jauni ieraksti un jānosaka īpaši obligātās izgatavotāja plāksnītes raksturlielumi attiecīgajām apakškategorijām.
(8)
Saskaņā ar Regulas (ES) Nr. 168/2013 82. panta 2. punktu jaunam transportlīdzekļa tipam izgatavotāji saskaņā ar minēto regulu jau pirms piemērošanas dienas var pieprasīt ES tipa apstiprinājumu vai valsts tipa apstiprinājumu. Nolūkā atvieglot minētās regulas agrīnu piemērošanu tiem līdz 2015. gada 31. decembrim jāļauj izmantot Direktīvas 2002/24/EK IV pielikumā doto atbilstības sertifikāta paraugu saskaņā ar nosacījumiem, kas paredzēti 5. panta 2. punktā.
(9)
Lai vienkāršotu kontroles, vienlaikus samazinot administratīvo slogu izgatavotājiem, prasībai par kontroles plāksnīti pret neatļautu tehnisko iejaukšanos vairs nebūtu jābūt spēkā un attiecīgā tajā iekļautā informācija būtu jāietver obligātajā izgatavotāja plāksnītē.
(10)
Lai vienkāršotu visbiežāk izmantoto tipa apstiprinājuma sertifikātu, būtu jāizveido jauns paraugs tikai gatava transportlīdzekļa ES tipa apstiprinājumam pabeigtiem transportlīdzekļiem, bet citu transportlīdzekļu tipu kombinācijām būtu jāizveido cits gatava transportlīdzekļa ES tipa apstiprinājuma sertifikāta paraugs.
(11)
Ja izgatavotājs izvēlas viena posma tipa apstiprināšanas procedūru, gatava transportlīdzekļa ES tipa apstiprinājuma sertifikātam būtu jāpievieno to piemērojamo prasību vai aktu saraksts, kuriem transportlīdzekļa tips atbilst.
Būtu jāizveido paraugs ES tipa apstiprinājuma sertifikāta sistēmām, lai saskaņotu atsevišķās Savienības direktīvās iepriekš dotos atšķirīgos paraugus, standarta tipa apstiprinājuma sertifikāts sastāvdaļām vai atsevišķām tehniskām vienībām.
(12)
Būtu jāmaina ES tipa apstiprinājuma sertifikātu numerācijas sistēma, kas sniegta Direktīvas 2002/24/EK V pielikumā, lai atspoguļotu to jauno tiesību aktu struktūru, kuros ietvertas tipa apstiprinājuma prasības, ar kurām nodrošina atbilstību.
(13)
Lai saskaņotu vissvarīgākās informācijas iekļaušanu testu ziņojumos, būtu jāizveido testa ziņojumu paraugs ar obligāti sniedzamās informācijas prasību kopumu.
(14)
Lai varētu vienkārši identificēt veikto testu rezultātus transportlīdzeklim, kuram veic tipa apstiprināšanu, testu rezultātu lapā, kura būtu jāpievieno ES tipa apstiprinājuma sertifikātam, būtu jāietver obligātā informācija attiecībā uz testu ziņojumiem.
(15)
Būtu jāizveido to detaļu vai aprīkojuma saraksts, kas var radīt nopietnu apdraudējumu pareizai tādu sistēmu darbībai, kuras ir būtiskas transportlīdzekļa drošumam vai tā ekoloģiskajiem raksturlielumiem.
(16)
Būtu jāizveido sertifikāta paraugs, ar kuru atļauj laist tirgū detaļas vai aprīkojumu, kas var radīt nopietnu apdraudējumu pareizai tādu sistēmu darbībai, kuras ir būtiskas transportlīdzekļa drošumam vai tā ekoloģiskajiem raksturlielumiem, kā arī sertifikātu numerācijas sistēma.
(17)
Šajā regulā noteiktie pasākumi ir saskaņoti ar Regulas (ES) Nr. 168/2013 73. panta 1. punktā minētās komitejas viedokli,
IR PIEŅĒMUSI ŠO REGULU.
1. pants
Priekšmets
Šajā regulā aprakstīti Regulas (ES) Nr. 168/2013 72. pantā noteiktie īstenošanas pasākumi nolūkā izveidot vienādus nosacījumus, kas paredzēti, lai īstenotu administratīvās prasības jaunu divu riteņu vai trīs riteņu transportlīdzekļu un kvadriciklu, kā arī tādu sistēmu, sastāvdaļu un atsevišķu tehnisko vienību apstiprināšanai, kas konstruēti un izgatavoti šādiem transportlīdzekļiem. Tā nosaka arī administratīvās prasības attiecībā uz tādu detaļu un aprīkojuma laišanu tirgū un nodošanu ekspluatācijā, kuras var radīt nopietnu apdraudējumu būtiski svarīgu sistēmu pareizai darbībai.
2. pants
Informācijas dokumenta un informācijas mapes paraugi
Izgatavotāji, kas iesniedz pieteikumus ES tipa apstiprinājuma saņemšanai, iesniedz Regulas (ES) Nr. 168/2013 27. panta 1. punktā un 27. panta 2. punkta a) apakšpunktā minēto informācijas dokumentu un informācijas mapi, izmantojot šīs regulas I pielikumā dotos paraugus,.
3. pants
Paraugi izgatavotāja paziņojumiem par noturīguma testēšanu un transportlīdzekļa konstrukcijas stiprību
Izgatavotāji, kas iesniedz pieteikumus ES tipa apstiprinājuma saņemšanai, sniedz paziņojumus par Regulas (ES) Nr. 168/2013 22. panta 2. punktā minēto funkcionālajam drošumam būtisko sistēmu, detaļu un aprīkojuma noturīgumu un Komisijas Deleģētās regulas (ES) Nr. 3/2014 (3) XIX pielikumā minēto transportlīdzekļa konstrukcijas stiprību, izmantojot šīs regulas II pielikumā dotos paraugus.
4. pants
Paraugi izgatavotāja sertifikātiem, kuros tipa apstiprinātājiestādei sniegts pierādījums par atbilstību attiecībā uz piekļuvi transportlīdzekļa iebūvētajām diagnostikas sistēmām (OBD) un transportlīdzekļa remonta un tehniskās apkopes informācijai
Izgatavotāji, kas iesniedz pieteikumus ES tipa apstiprinājuma saņemšanai, iesniedz apstiprinātājiestādei sertifikātu par piekļuvi transportlīdzekļa OBD un transportlīdzekļa remonta un tehniskās apkopes informācijai saskaņā ar Regulas (ES) Nr. 168/2013 57. panta 8. punktu, izmantojot šīs regulas III pielikumā dotos paraugus.
5. pants
Atbilstības sertifikātu paraugi
1. Izgatavotāji izdod atbilstības sertifikātu, kā noteikts Regulas (ES) Nr. 168/2013 38. panta 1. punktā, izmantojot šīs regulas IV pielikumā dotos paraugus.
2. Saskaņā ar Regulas (ES) Nr. 168/2013 82. panta 2. punktu, kas ļauj izgatavotājiem pieprasīt tipa apstiprinājumu jau saskaņā ar minēto regulu no šīs īstenošanas regulas stāšanās spēkā līdz 2015. gada 31. decembrim, tādu nesen apstiprinātu tipu transportlīdzekļu izgatavotāji var izmantot ne tikai IV pielikuma 1. papildinājumā sniegto atbilstības sertifikāta paraugu, bet arī atbilstības sertifikāta paraugu, kas dots Direktīvas 2002/24/EK IV pielikumā, kurā ierakstos Nr. 04 “Transportlīdzekļa kategorija” un Nr. 50 “Piezīmes” jāietver informācija un ieraksti, kas paredzēti IV pielikuma 2. papildinājumā.
6. pants
Obligātās izgatavotāja plāksnītes un ES tipa apstiprinājuma marķējuma paraugi
Izgatavotāji izsniedz obligāto izgatavotāja plāksnīti un ES tipa apstiprinājuma marķējumu, kas minēti Regulas (ES) Nr. 168/2013 39. panta 1. un 2. punktā, saskaņā ar paraugiem šīs regulas V pielikumā.
7. pants
ES tipa apstiprinājuma sertifikāta paraugi
Apstiprinātājiestādes, kas izdod ES tipa apstiprinājuma sertifikātus, kā noteikts Regulas (ES) Nr. 168/2013 30. panta 1. punktā, izmanto šīs regulas VI pielikumā dotos paraugus.
8. pants
ES tipa apstiprinājuma sertifikātu numerācijas sistēma
Saskaņā ar Regulas (ES) Nr. 168/2013 29. panta 4. punktu ES tipa apstiprinājuma sertifikātus numurē saskaņā ar šīs regulas VII pielikumā noteikto harmonizēto sistēmu.
9. pants
Testu rezultātu lapas paraugs
Apstiprinātājiestādes izdod testu rezultātu lapu, kas minēta Regulas (ES) Nr. 168/2013 30. panta 3. punktā, izmantojot šīs regulas VIII pielikumā doto paraugu.
10. pants
Testu ziņojumu forma
Testu ziņojumu forma, kas minēta Regulas (ES) Nr. 168/2013 32. panta 1. punktā, atbilst šīs regulas VIII pielikumā noteiktajām vispārīgajām prasībām.
11. pants
To detaļu vai aprīkojuma saraksts, kas var radīt nopietnu apdraudējumu būtisku sistēmu pareizai darbībai
Saraksts ar detaļām un aprīkojumu, kas var radīt nopietnu apdraudējumu tādu sistēmu pareizai darbībai, kas ir būtiskas transportlīdzekļa drošumam vai tā ekoloģiskajiem raksturlielumiem, kas minēti Regulas (ES) Nr. 168/2013 50. panta 2. punktā, ir dots šīs regulas X pielikumā.
12. pants
Paraugs un numerācijas sistēma sertifikātiem tādu detaļu un aprīkojuma laišanai tirgū un nodošanai ekspluatācijā, kas var radīt nopietnu apdraudējumu būtisku sistēmu pareizai darbībai
Apstiprinātājiestādes izdod sertifikātu to detaļu vai aprīkojuma laišanai tirgū un nodošanai ekspluatācijā, kas var radīt nopietnu apdraudējumu tādu sistēmu pareizai darbībai, kas ir būtiskas transportlīdzekļa drošumam vai tā ekoloģiskajiem raksturlielumiem (kā minēts Regulas (ES) Nr. 168/2013 51. panta 2. punktā), izmantojot šīs regulas IX pielikumā doto paraugu un numerācijas sistēmu.
13. pants
Stāšanās spēkā un piemērošana
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2016. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 18. jūlijā

Labels: 7
10
8
1